Ai
13 di Mai, intant dal so congrès anuâl, la FIFA e à ricognossût
lis federazions dal Cossovo e di Gjibraltar tant che gnûfs membris
di chê che e je la plui grande organizazion dal balon a nivel
mondiâl. Lis dôs scuadris a podaran duncje partecipâ aes
cualificazions pai mondiâi che si tignaran tal 2018 inte Federazion
Russe. La decision e je stade cjapade cundut che la FIFA no varès di
ricognossi tant che membris sogjets aministratîfs che no àn une
plene sovranitât. Tal prin câs il pidiment principâl al diven dal
fat che a son inmò tancj i stâts che no ricognossin la indipendence
dal Cossovo. Tal secont la situazion e je ancjemò plui in contrast
cu la filosofie declarade de FIFA, dal moment che Gjibraltar al è un
teritori britanic di oltrimâr. Chel istès Gjibraltar al veve za
otignût il ricognossiment de UEFA, la federazion europeane dal balon
intal 2013. Un ricognossiment che cumò al ven domandât ancje des
Isulis dal Cjanâl che a son une dipendence direte de corone
britaniche cence jessi part dal Ream Unît. Si trate di une bataie
dute politiche, dal moment che la regule di no ricognossi stâts
sovrans tant che membris e je stade violade plui voltis sei de UEFA
che de FIFA. Al è il câs, par esempli, di Scozie, Gales e Irlande
dal Nord, ma ancje des isulis Føroyar che
a dipendin de corone danese, di Puerto Rico, di teritoris britanics
di oltrimâr tant che Bermuda, Montserrat e Anguilla e de isule di
Aruba che e dipent de corone neerlandese. Altris comunitâts
autonomis là che za di timp e je une nazionâl di balon, tant che
Paîs Basc e Catalogne, no son stâts invezit ricognossûts.
Font:
Jornalet,
15/05/16
kac_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn oci_Latn unk